**EMLÉKEZTETŐ**

**Tehetséggondozási Tanács ülése**

**Időpont:** 2020. december 2. 14:30

**Helyszín:** Microsoft Teams

**Jelen vannak:** Zentai László, Nagy Balázs, Nagy Marianna, Berencsi Andrea, Dombi Ákos, Horváth Ákos, Nagy Tamás, Hill Katalin, Kozsik Tamás, Sik Domonkos, Tóth Melinda, Horváth László, Jordán Tibor, Józsi Mihály, Lehmann Miklós, Milánkovich András, Fazekas János, Pál Bernadett, Csomos Attila, Petrov Katarina, Eszterhai Marcell, Tarján Richárd, Záhorsky Ákos, Lénárt Krisztina, Léhi Krisztina, Megyesi Janka

Zentai László rektorhelyettes köszönti a megjelenteket, megállapítja, hogy a tanács határozatképes, majd ismerteti a napirendet. A napirendi pontokat a Tanács egyhangúlag elfogadja.

Napirend pontok:

1. Tájékoztató az Utazási pályázattal kapcsolatos lehetőségekről

Előterjesztő: Megyesi Janka

Megyesi Janka elmondja, hogy mivel a járvány miatt utazni még nem lehet, ezért egyelőre nincs értelme kiírni a pályázatot az eredeti formájában, viszont oktatói kérésre online konferencia regisztrációra érdemes lenne pályáztatni, mivel sok nemzetközi konferencia így valósul meg ebben az időszakban. Ez a fajta pályázat lehetne folyamatos és visszavonásig érvényes, ha újra lehet majd utazni, akkor pedig visszaállhatna a korábbi Utazási pályázat.

A Testület számos tagja támogatását fejezi ki az ötlettel kapcsolatban. Horváth Ákos szerint ezzel továbbra is tudjuk közvetíteni a tehetséggondozás céljait és megalapozni a későbbi sikereket.

2. A 2021-es OTDK-t szervező Karok beszámolója

Előterjesztő: Horváth Ákos, Kozsik Tamás

Horváth Ákos tájékoztatja a Testületet arról, hogy 2021-es OTDK teljes egészében online lesz, az utazási és szállásköltség nem támogatható. Azt még nem lehet tudni, hogy egyénileg kell bejelentkeznie a résztvevőknek vagy lehet kisebb csoportokban is. Az OTDK-t szervező intézmények a szokásos támogatási összeget teljes egészében megkapják. A Kémia szekcióhoz online konferencia szoftvert fognak beszerezni, a szervezőknek szükségük lenne központi segítségre, informatikai támogatásra. Az OTDK-n online sport is lesz, a Sportirodától is kellenek majd segítők, akik kiírják a versenyeket. Horváth Ákos elmondja, hogy a megnyitókat és a záróünnepségeket még nem tudni, hogyan oldják meg, talán hibrid formában, csoportonként bejelentkező hallgatókkal, de ehhez arra alkalmas termek kellenek majd. Horváth Ákos arra kéri a Testületet, hogy buzdítsák részvételre a hallgatókat, ne legyen a dolgozatok számában csökkenés.

Kozsik Tamás elmondja, hogy nem számítanak kevesebb dolgozatra, mert az EFOP pályázatok miatt rengeteg pályamunka született. Nagy Balázs is megerősíti, hogy elég sok dolgozat készült.

Kozsik Tamás és Tóth Melinda beszámol arról, hogy az OTDK szervezésben és az informatikai háttérben segítség lesz számukra egy informatikai rendszer és szolgáltatás beszerzése kari forrásból. Nagy Marianna érdeklődik, hogy milyen egységes központi platformon fog zajlani az online OTDK, mert erről még semmi információ nem érkezett. Kozsik Tamás úgy tudja, hogy ez január közepén fog eldőlni. Nagy Marianna megkérdezi, hogy az ÁJK hallgatói gyakorolhatnak-e majd addig az IK által beszerzett rendszeren. Kozsik Tamás szerint nem lesz szükség gyakorlásra, gyorsan fel fog állni a rendszer, operátorok fognak segíteni, és a hallgatóknak képzést is tartanak majd a használatáról. Lehet majd több szekciót összevonni egy platform alá, de minden intézmény egyénileg fog dönteni arról, hogy a központi platformot választja vagy egy sajátot.

Nagy Balázs szerint a hallgatók felől bizonytalanság érzékelhető az időponthalasztások miatt, és érdeklődik arról, hogy rendben megy-e a központi szervezés. Tóth Melinda elmondja, hogy a nevezések a szokásos módon zajlanak, az online platform és az időpontok tekintetében van még bizonytalanság. Az OTDT megengedte a halasztást. Szerinte a résztvevők számával nem lesz gond, viszont a hibrid megoldás tervezhetetlen, az OTDT elzárkózik ettől. Akiknek nincs internetelérésük, azoknak viszont esélyegyenlőséget kell biztosítani, az intézményekbe lehet majd bemenni a termekbe és ott használni az internetet.

3. Tájékoztató a Tehetséggondozási Alap feloldásáról, az elérhető keretről és költségtervekről

Előterjesztő: Lénárt Krisztina

Lénárt Krisztina elmondja, hogy a Tehetséggondozási Alap kerete novembertől újra elérhetővé vált, azonban csökkentett költségvetéssel kell számolni. Ezután bemutatja az átalakított költségtervet. Kéri, hogy az OTDK-t szervező Karok jelentkezzenek majd nála a keretátadás miatt.

4. Tájékoztató az NTP-HHTDK-20 pályázatról

Előterjesztő: Megyesi Janka

Megyesi Janka tájékoztatja a Testületet arról, hogy az eredetileg megpályázott 1.631.000 Ft helyett 900.000 Ft-ot nyert az Oktatásfejlesztési és Tehetséggondozási Osztály, és a B komponens megvalósítása végül nem támogatott. A tervezett képzések számát ezért le kellett csökkenteni, a kiegészítő tevékenységeket (TDK szakmai nap/kötetlen beszélgetés szervezése, toborzó esemény középiskolásoknak, publikációk megjelentetése e-könyv formájában) hiánytalanul meg lehet majd valósítani, de minderre már csak a tavaszi félévben kerülhet sor, mivel későn derült ki a pályázat eredménye.

Nagy Balázs is megjegyzi, hogy a nyáron benyújtott pályázatok eredményei mindig novemberben derülnek ki, ezért gyakorlatilag csak februártól lehet használni a keretet, így nem lehet tervezni. Az Egyetem működésével szinkronba kellene hozni a pályázatot, akár naptári évre kiírni tanév helyett, mert ez régóta probléma. Hozzáteszi azt is, hogy a BTK idén a megpályázott 3.500.000 Ft helyett 1.400.000 Ft-ot kapott, és úgy tűnik, az ELTE, és különösen a BTK hátrányos helyzetben van. Nagy Balázs az említett két problémával kapcsolatban egyeztetési lehetőséget kér és Zentai László közbenjárását.

Horváth Ákos jelzi, hogy a TTK szívesen ad át pályázati keretet a BTK-nak. Nagy Tamás elmondja, hogy a PPK nem nyert az NTP-HHTDK pályázaton, Lehmann Miklós is arról számol be, hogy az ISSZK idén először szintén nem nyert a szakkollégiumoknak kiírt tehetséggondozási pályázaton. Fazekas János hozzáteszi, hogy a Bibó István Szakkollégium nyert, de nagyon alacsony összeget, és figyelni kell majd a tendenciát mostantól. Zentai László biztosítja a Testületet, hogy igyekszik közbenjárni a fenti ügyekben.

5. Tájékoztató az NTP-FKT-19 pályázatról

Előterjesztő: Megyesi Janka

Megyesi Janka beszámol arról, hogy a járvány miatt a pályázat 2020. június 30-ai határideje 2020. dec. 31-ére tolódott. Módosítási kérelmet adtunk be áprilisban, amelyet az EMET jóváhagyott. Ősszel kihirdették, hogy az eredetileg megadott százalékos arányokat nem kell figyelembe venni a költségvetésben, így újabb módosítási kérelem fog készülni, miután megtörtént az egyeztetés a pályázat résztvevőivel (ÁJK, SEK Gazdálkodástudományi Tanszék, SEK Zenepedagógiai Tanszék).

6. Tájékoztató az ÚNKP-val kapcsolatos jelenlegi helyzetről és a Konferenciáról

Előterjesztő: Léhi Krisztina

Léhi Krisztina elmondja, hogy most kivételesen nem tavasszal, hanem december 14-én rendezzük meg az ÚNKP Konferenciát online térben, a Teams felületén: 30 szekcióban fognak 371 videót levetíteni. A záróbeszámolók leadási határideje december 31., eddig 60-70%-os a feltöltöttségi arány, hamarosan emlékeztetőt küldenek azoknak, akiknek hiányzik a beszámolója. A záróbeszámolók online értékelésének határideje pedig január 14., ez a témavezetőkre vonatkozó felület és határidő, ezután pedig két hét áll a bíráló bizottság rendelkezésére, hogy értékeljék a munkákat és megjelöljék a legjobbnak ítélt záródolgozatot. Léhi Krisztina beszámol arról is, hogy témavezetői értékelés online felületével kapcsolatos belépési problémákat eddig meg tudták oldani. Bejelenti, hogy az ÚNKP pályázat teljes ügyintézését a Tudománypolitikai Iroda fogja átvenni a következő pályázati időszaktól kezdve.

7. A következő félévi tanácsülés időpontja

Zentai László tájékoztatja a Testületet, hogy a járvány miatti bizonytalanságokra tekintettel a későbbiekben lehet majd választani májusi időpontok közül Doodle szavazással.

8. Egyebek

Lénárt Krisztina kéri a Testület legújabb tagjait, hogy ha bármi kérdésük lenne, forduljanak hozzánk, segítünk.

Horváth László jelzi, hogy az Eötvös Collegium idén sem nyert NTP pályázatot, ahogy tavaly sem, és szintén kéri Zentai László támogatását ez ügyben.

Horváth Ákos az ÚNKP maradványok elköltésével kapcsolatban elmondja, hogy a TTK-nak kb. 1.000.000 Ft-ja maradt, a hallgatók az intézeteken keresztül kapták meg a támogatást. A maradványösszeget jó lenne a kari tehetséggondozásra fordítani, ezért kéri, hogy ha az ÚNKP ügyintézése átkerül a Tudománypolitikai Irodához, ugyanúgy megkaphassa a Kar ezt az összeget.

Csomos Attila felveti, hogy kellene egy egységes egyetemi TDK honlap, erről kéri a kari TDK felelősök véleményét. Horváth Ákos szerint a honlap fejlesztésére nincs erőforrás.

Pál Bernadett érdeklődik, hogy van-e a kooperatív doktori program pályázatról információ. Nagy Marianna válaszol a kérdésre: nincs még információ, most alakulnak a döntési szempontok, az alkalmazott és a műszaki tudományok fognak támogatást kapni.

Lénárt Krisztina kéri a kari felelősöket, hogy szolgáltassanak majd adatot a TDK konferenciákról, ezeket átadjuk egy közös adatbázis létrehozásához, ha ez megvalósul Horváth Ákos ötlete alapján.

Egyéb napirendi pont, kérdés, hozzászólás nincs, ezért Zentai László az ülést berekeszti.